Κάρολος πρίγκιπας της Έσσης-Κάσσελ

Ο Κάρολος (γερμ. Karl von Hessen-Kassel, δαν. Carl af Hessen, 19 Δεκεμβρίου 1744 - 17 Αυγούστου 1836) από τον Οίκος της Έσσης ήταν πρίγκιπας της Έσσης-Κάσσελ και στρατάρχης του δανικού στρατού.

 Γεννήθηκε στο Κάσσελ και ήταν ο δευτερότοκος γιος του Φρειδερίκου Β΄ της Έσσης-Κάσσελ και της Μαρίας των Γουέλφων-Αννοβέρου, κόρης του Γεωργίου Β΄ της Βρετανίας. Οι γονείς του έζησαν χωριστά από το 1747. Ο πατέρας του το 1749 έγινε Καθολικός και το 1755 κήρυξε τον γάμο άκυρο. Η μητέρα του πήρε τα παιδιά της (τρεις γιούς) και μετέβη στη Δανία, στην αδελφή της Λουίζα, τη σύζυγο του Φρειδερίκου Ε΄ της Δανίας. Ο Κάρολος και οι αδελφοί του ανατράφηκαν ως Προτεστάντες και, εκτός από τον Γουλιέλμο Α΄ που διαδέχθηκε τον πατέρα του στην Έσση-Κάσσελ, ο Κάρολος και ο Φρειδερίκος έμειναν στη Δανία και έγιναν αξιωματούχοι εκεί. Ακολούθησε στρατιωτική σταδιοδρομία: το 1758 διορίστηκε συνταγματάρχης, στα 20 έτη του υποστράτηγος και το 1765 υπεύθυνος του Πυροβολικού. Το 1766 ο εξάδελφός του (γιος της Λουίζας) Χριστιανός έγινε βασιλιάς της Δανίας και τον όρισε αντιστράτηγο, διοικητή της Βασιλικής Φρουράς, ιππότη του Τάγματος του Ελέφαντος και μέλος του Ιδιαιτέρου Συμβουλίου του. Διορίστηκε γενικός διοικητής της Νορβηγίας (1766-68), αν και δεν πήγε ποτέ εκεί. Το 1760 απεβίωσε ο πάππος τους Γουλιέλμος Η΄, που άφησε την κομητεία του Χάναου στον Γουλιέλμο Α΄. Ο τελευταίος νυμφεύτηκε την εξαδέλφη του Βιλελμίνη Καρολίνα, αδελφή του Χριστιανού Ζ΄. Έπεσε σε δυσμένεια στην Αυλή της Δανίας και έφυγε το 1763 για το Χάναου. Ο Κάρολος νυμφεύτηκε την εξαδέλφη του Λουίζα, άλλη αδελφή του Χριστιανού Ζ΄. Αγόρασε την περιοχή Όφφενμπαχ-Ρούμπενχαϊμ από την οικογένεια Έντελσχαϊμ το 1768. Τρία έτη μετά επέκτεινε το μέγαρο σε ανάκτορο. Εκεί έζησε η μητέρα του, ώσπου απεβίωσε το 1772. Το 1781 πώλησε το ανάκτορο Ρούμπενχαϊμ στον μικρότερο αδελφό του Φρειδερίκο, που έγινε ο γενάρχης της Έσσης-Κάσσελ-Ρούμπενχαϊμ. Το 1769 ορίστηκε κυβερνήτης των δουκάτων Σλέσβιχ & Χόλσταϊν. Διέμενε στο κάστρο Γκόττορπ του Σλέσβιχ. Το 1770 ο Χριστιανός Ζ΄ έδωσε στην αδελφή του Λουίζα το κτήμα Τέγκελχοφ και ο Κάρολος έκτισε εκεί τη θερινή διαμονή τους, το Λουίζενλουντ. Το 1772 διορίστηκε αρχηγός του στρατού της Νορβηγίας και το 1774 στρατάρχης. Κατά τον Πόλεμο της Βαυαρικής Διαδοχής (1778-79) κέρδισε την εμπιστοσύνη του Φρειδερίκου Β΄ της Πρωσίας. Το 1788 η Σουηδία επιτέθηκε στη Ρωσία και η Δανία, ως σύμμαχος της Ρωσίας, εισήλθε στον πόλεμο. Από τη Νορβηγία ο Κάρολος εισέβαλε στη Σουηδία και νίκησε στη μάχη της γέφυρας Κβίστρουμ το 1789. Η Ειρήνη του ίδιου έτους έκανε τον στρατό του να επιστρέψει στη Νορβηγία. Κατά την επιστροφή, λόγω της βροχής, πείνας και ασθενειών έχασε 2000-2500 άνδρες, κάτι που του μείωσε τη φήμη. Ο γιος τού Χριστιανού Ζ΄, Φρειδερίκος, νυμφεύτηκε τη Μαρία Σοφία, κόρη του Καρόλου. Ο Κάρολος δεν μπόρεσε να επηρεάσει τις αποφάσεις του γαμπρού του. Κατά τους Ναπολεόντειους Πολέμους κατέλαβε προσωρινά το Αμβούργο και τη Λυβέκη (1801). Ήταν προστάτης του θεάτρου και της όπερας: είχε δικό του θέατρο στο Σλέσβιχ και ασχολούταν με τη λειτουργία του. Όταν το 1805 ο λάνδγραβος αδελφός του έγινε εκλέκτορας, του απένειμε τον τίτλο του λανδγράβου. Είχε στην κατοχή του την περιοχή Γκέρεμπυ (1785-1790), που το 1807 ονομάστηκε Κάρλσμπουργκ προς τιμήν του. Το 1814 ορίστηκε στρατάρχης και το 1816 έλαβε τη διάκριση του μεγάλου Διοικητή του Τάγματος του Ντάννεμποργκ. Η Λουίζα απεβίωσε το 1831 στο κάστρο Γκόττορπ και πέντε έτη μετά απεβίωσε και ο Κάρολος στο κάστρο Λουίζενλουντ στο Γκύμπυ του Σλέσβιχ. Νυμφεύτηκε το 1766 την εξαδέλφη του Λουίζα των Όλντενμπουργκ, κόρη του Φρειδερίκου Ε΄ της Δανίας, και είχε τέκνα: Μαρία Σοφία (1767 - 1852), παντρεύτηκε τον εξάδελφό της Φρειδερίκο ΣΤ΄ της Δανίας. Γουλιέλμος (1769 - 1772). Φρειδερίκος (1771 - 1845), στρατηγός της Δανίας. Ιουλιανή (1773 -1860), Προτεστάντης ηγουμένη του Αββαείου του Ίττσεχοε. Χριστιανός (1776 -1814). Λουίζα Καρολίνα (1789 - 1867), παντρεύτηκε τον Φρειδερίκο Γουλιέλμο του Σλέσβιχ-Χόλσταϊν-Σόντερμπουργκ-Γκλύκσμπουρκ. Biography in Dansk Biografisk Leksikon 1. ed. working lodge found by Prince Charles of Hesse-Kassel Αρχειοθετήθηκε 2018-08-07 στο Wayback Machine.